CELEX: 62021TN0324
Language: el
Date: 2021-06-10 00:00:00
Title: Υπόθεση T-324/21: Προσφυγή της 10ης Ιουνίου 2021 — Harley-Davidson Europe και Neovia Logistics Services International κατά Επιτροπής

26.7.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 297/49
            
         
      Προσφυγή της 10ης Ιουνίου 2021 — Harley-Davidson Europe και Neovia Logistics Services International κατά Επιτροπής
      (Υπόθεση T-324/21)
      (2021/C 297/61)
      Γλώσσα διαδικασίας: η αγγλική
      
         Διάδικοι
      
      
         Προσφεύγουσες: Harley-Davidson Europe Ltd (Οξφόρδη, Ηνωμένο Βασίλειο), Neovia Logistics Services International (Vilvoorde, Βέλγιο) (εκπρόσωποι: O. van Baelen και G. Lebrun, δικηγόροι)
      
         Καθής: Ευρωπαϊκή Επιτροπή
      
         Αιτήματα
      
      Οι προσφεύγουσες ζητούν από το Γενικό Δικαστήριο:
      
                  —
               
               
                  να ακυρώσει την προσβαλλόμενη απόφαση (1) στο σύνολό της·
               
            
                  —
               
               
                  να καταδικάσει την Επιτροπή στα δικαστικά έξοδά της, καθώς και στα δικαστικά έξοδα των προσφευγουσών·
               
            
                  —
               
               
                  να συναγάγει όλες τις λυσιτελείς συνέπειες εκ της αποφάσεως, και
               
            
                  —
               
               
                  να διατάξει τα μέτρα οργανώσεως της διαδικασίας και διεξαγωγής αποδείξεων τα οποία κρίνει προσήκοντα.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής τους, οι προσφεύγουσες προβάλλουν έξι λόγους.
      
                  1.
               
               
                  Με τον πρώτο λόγο προβάλλεται ότι η Επιτροπή υπέπεσε σε παραβάσεις ουσιώδους τύπου. Η προσβαλλόμενη απόφαση δεν είναι αρκούντως αιτιολογημένη, η δε Επιτροπή δεν ακολούθησε προσηκόντως τη διαδικασία της συμβουλευτικής επιτροπής.
               
            
                  2.
               
               
                  Με τον δεύτερο λόγο προβάλλεται ότι η προσβαλλόμενη απόφαση ενέχει πρόδηλη πλάνη εκτιμήσεως των κρίσιμων πραγματικών περιστατικών.
               
            
                  3.
               
               
                  Με τον τρίτο λόγο προβάλλεται ότι η Επιτροπή υπέπεσε σε κατάχρηση της εξουσίας ανακλήσεως η οποία της παρέχεται βάσει του άρθρου 34, παράγραφος 11, του κανονισμού (ΕΕ) 952/2013 του Ευρωπαϊκού Κοινοβουλίου και του Συμβουλίου, της 9ης Οκτωβρίου 2013, για τη θέσπιση του ενωσιακού τελωνειακού κώδικα (2), για τον λόγο ότι στήριξε την προσβαλλόμενη απόφαση σε εσφαλμένη ερμηνεία του άρθρου 33 του κατ’ εξουσιοδότηση κανονισμού (ΕΕ) 2015/2446 της Επιτροπής, της 28ης Ιουλίου 2015, για τη συμπλήρωση του κανονισμού (ΕΕ) αριθ. 952/2013, όσον αφορά λεπτομερείς κανόνες σχετικούς με ορισμένες από τις διατάξεις του ενωσιακού τελωνειακού κώδικα (3).
               
            
                  4.
               
               
                  Με τον τέταρτο λόγο προβάλλεται ότι το άρθρο 33 του κατ’ εξουσιοδότηση κανονισμού 2015/2446 στερείται κύρους, διότι i) εάν η Επιτροπή ερμήνευσε προσηκόντως τη συγκεκριμένη διάταξη, αυτή είναι ανίσχυρη λόγω παραβάσεως των απαιτήσεων του άρθρου 290 ΣΛΕΕ και ii) η διάταξη είναι εν πάση περιπτώσει ανίσχυρη εξαιτίας της εν λόγω παραβάσεως.
               
            
                  5.
               
               
                  Με τον πέμπτο λόγο προβάλλεται ότι η προσβαλλόμενη απόφαση παραβιάζει γενικές αρχές του δικαίου της Ένωσης και συνιστά παράβαση των διατάξεων του Χάρτη των Θεμελιωδών Δικαιωμάτων της Ευρωπαϊκής Ένωσης.
               
            
                  6.
               
               
                  Με τον έκτο λόγο προβάλλεται ότι η Επιτροπή υπέπεσε σε υπέρβαση και κατάχρηση των εξουσιών της, εκδίδοντας την προσβαλλόμενη απόφαση και ανακαλώντας τις αποφάσεις που αφορούν δεσμευτικές πληροφορίες σχετικά με την καταγωγή, όπως προκύπτει αναπότρεπτα από τους ανωτέρω λόγους και συνεπεία της εκ μέρους της Επιτροπής καταχρήσεως, για πολιτικούς λόγους, της εξουσίας της περί ανακλήσεως, υποσκάπτοντας ως εκ τούτου τον σκοπό της εξουσίας αυτής, δηλαδή τη διασφάλιση της εκ μέρους των κρατών μελών προσήκουσας και ομοιόμορφης εφαρμογής των κανόνων περί καταγωγής.
               
            
         (1)  Εκτελεστική απόφαση (ΕΕ) 2021/563 της Επιτροπής της 31ης Μαρτίου 2021 σχετικά με την ισχύ ορισμένων αποφάσεων που αφορούν δεσμευτικές πληροφορίες καταγωγής (ΕΕ 2021, L 119, σ. 117).
      
         (2)  ΕΕ 2013, L 269, σ. 1.
      
         (3)  ΕΕ 2015, L 343, σ. 1.